Ir-Regolament tal-Kunsill (KEE) Nru 2321/90
ta' l-24 ta' Lulju 1990
dwar il-konklużjoni tal-Ftehim bejn il-Komunità Ekonomika Ewropea u r-Repubblika tal-Kap Verde dwar is-sajd ‘il barra minn Kap Verde
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea, u partikolarment l-Artikolu 43 tiegħu,
Wara li kkunsidra l-Att ta' adeżjoni ta' Spanja u l-Portugal, u partikolarment l-Artikolu 155(2)(b) tiegħu,
Wara li kkunsidra l-proposta tal-Kummissjoni,
Wara li kkunsidra l-opinjoni tal-Parlament Ewropew [1],
Billi l-Komunità u l-Kap Verde nnegozjaw u inizjalaw Ftehim fuq is-sajd li jipprovdi opportunitajiet ta' sajd għas-sajjieda tal-Komunità f'ilmijiet li fuqhom il-Kap Verde għandha sovranità jew ġurisdizzjoni;
Billi, skond l-Artikolu 155(2)(b) ta' l-Att ta' l-adeżjoni, huwa l-Kunsill illi għandu jistabbilixxi l-proċeduri xierqa sabiex jitqiesu parti mill-interessi jew l-interessi kollha tal-Gżejjer tal-Kanarji meta huwa jadotta deċiżjonijiet, skond il-każ, partikolarment bil-għan illi jintlaħaq ftehim dwar is-sajd ma’ pajjiżi terzi; billi l-każ odjern jitlob illi l-proċeduri msemmija jiġu determinati;
Billi huwa fl-interess tal-Komunità li tapprova l-Ftehim;
ADOTTA DAN IR-REGOLAMENT:
Artikolu 1
Il-Ftehim bejn il-Komunità Ekonomika Ewropea u r-Repubblika tal-Kap Verde dwar is-sajd ‘il barra minn Kap Verde qiegħed hawnhekk jiġi approvat f'isem il-Komunità.
It-test tal-Ftehim huwa mehmuż ma’ dan ir-Regolament.
Artikolu 2
Bil-għan illi jiġu meqjusa l-interessi tal-Gżejjer tal-Kanarji, il-Ftehim imsemmi fl-Artikolu 1 u, sa fejn huwa meħtieġ għall-applikazzjoni tiegħu, id-disposizzjonijiet dwar il-politika komuni tas-sajd li jirrigwardaw il-konservazzjoni u l-amministrazzjoni tar-riżorsi tas-sajd għandhom japplikaw ukoll għall-bastimenti illi jtajru l-bandiera ta' Spanja, illi huma reġistrati fuq bażi permanenti fir-reġistri ta' l-awtoritajiet fuq il-livell lokali (registres de base) fil-Gżejjer tal-Kanarju, taħt il-kondizzjonijiet speċifikati fin-Nota 6, ma’ l-Anness 1 mar-Regolament tal-Kunsill (KEE) Nru 1135/88 tas-7 ta' Marzu 1988 li jikkonċerna d-definizzjoni tal-kunċett ta' "prodotti illi joriġinaw" u l-metodi tal-koperazzjoni amministrattiva fil-kummerċ bejn it-territorju tad-dwana tal-Komunità, Kewta u Melilla u l-Gżejjer tal-Kanarji [2], kif emendat bir-Regolament (KEE) Nru. 3902/89 [3].
Artikolu 3
Il-President tal-Kunsill għandu jagħmel in-notifika prevista fl-Artikolu 14 tal-Ftehim [4].
Artikolu 4
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, l-24 Lulju 1990.